CELEX: 32020R1419
Language: hr
Date: 2020-10-07 00:00:00
Title: Uredba Komisije (EU) 2020/1419 оd 7. listopada 2020. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe askorbinske kiseline (E 300) i limunske kiseline (E 330) na bijelom povrću namijenjenom daljnjoj preradi (Tekst značajan za EGP)

8.10.2020   
               
               
                  HR
               
               
                  Službeni list Europske unije
               
               
                  L 326/11
               
            
         UREDBA KOMISIJE (EU) 2020/1419
         оd 7. listopada 2020.
         o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe askorbinske kiseline (E 300) i limunske kiseline (E 330) na bijelom povrću namijenjenom daljnjoj preradi
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
         budući da:
         
                     (1)
                  
                  
                     U Prilogu II. Uredbi (EZ) br. 1333/2008 utvrđen je Unijin popis prehrambenih aditiva odobrenih za uporabu u hrani i uvjeti njihove uporabe.
                  
               
                     (2)
                  
                  
                     Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili nakon podnošenja zahtjeva.
                  
               
                     (3)
                  
                  
                     U skladu s Prilogom II. Uredbi (EZ) br. 1333/2008 askorbinska kiselina (E 300) i limunska kiselina (E 330) trenutačno su odobrene za uporabu kao prehrambeni aditivi u širokom rasponu prehrambenih proizvoda.
                  
               
                     (4)
                  
                  
                     Komisija je 17. prosinca 2018. primila zahtjev za izmjenu uvjeta uporabe askorbinske kiseline (E 300) i limunske kiseline (E 330) iz kategorije hrane 04.1.2. „Oguljeno, izrezano i usitnjeno voće i povrće” radi odobrenja uporabe tih tvari na bijelom povrću namijenjenom daljnjoj preradi, uključujući toplinsku obradu kao što je prženje, parenje ili grilanje, prije nego što ga krajnji potrošač konzumira.
                  
               
                     (5)
                  
                  
                     Kod bijelog povrća koje je rezano na komade, ploške ili kocke odnosno sjeckano može doći do enzimskog posmeđivanja jer se stanice razgrađuju i iz tkiva se oslobađaju enzimi, posebice polifenol oksidaze. Enzimsko posmeđivanje može se kontrolirati uranjanjem povrća u vodenu otopinu koja sadržava askorbinsku kiselinu (E 300) i limunsku kiselinu (E 330) pri najvećoj koncentraciji od 1 % tijekom nekoliko minuta. Iz zahtjeva proizlazi da predložena uporaba tih aditiva kao antioksidansâ na neprerađenom povrću namijenjenom daljnjoj preradi prije konzumacije, uključujući toplinsku obradu, pridonosi smanjenju rasipanja hrane jer se povećava njezina ukupna kvaliteta i produljuje rok uporabe obrađenog povrća do pet dana.
                  
               
                     (6)
                  
                  
                     U skladu s člankom 3. stavkom 2. Uredbe (EZ) br. 1331/2008 za ažuriranje Unijina popisa prehrambenih aditiva iz Priloga II. Uredbi (EZ) br. 1333/2008 Komisija treba zatražiti mišljenje Europske agencije za sigurnost hrane („Agencija”), osim ako predmetno ažuriranje vjerojatno neće utjecati na zdravlje ljudi.
                  
               
                     (7)
                  
                  
                     Agencija je 6. svibnja 2015. objavila znanstveno mišljenje kojim se, među ostalim, ponovno procjenjuje sigurnost askorbinske kiseline (E 300) kao prehrambenog aditiva. Agencija je zaključila da ne postoji sigurnosni rizik u pogledu predloženih načina i razina uporabe askorbinske kiseline (E 300) kao prehrambenog aditiva te da nema potrebe za brojčanim definiranjem prihvatljivog dnevnog unosa askorbinske kiseline i njezinih soli. Takav zaključak znači da je riječ o tvari vrlo niskog sigurnosnog rizika, da postoje pouzdane informacije o izloženosti i toksičnosti te da je niska vjerojatnost pojave štetnih učinaka na zdravlje ljudi u dozama koje ne uzrokuju nutritivnu neravnotežu kod životinja (3).
                  
               
                     (8)
                  
                  
                     Sigurnost limunske kiseline (E 330) procijenio je 1990. Znanstveni odbor za hranu, koji je utvrdio da njezin prihvatljiv dnevni unos „nije određen” (4). Izraz „nije određen” znači da na temelju dostupnih toksikoloških, biokemijskih i kliničkih podataka ukupni dnevni unos tvari, koji proizlazi iz njezine prirodne pojave i njezine postojeće uporabe ili uporaba u hrani na razinama koje su potrebne za postizanje željenog tehnološkog učinka, ne predstavlja opasnost za zdravlje. Do ponovne procjene limunske kiseline (E 330) u okviru programa za ponovnu procjenu prehrambenih aditiva iz Uredbe Komisije (EU) br. 257/2010 (5), Komisija smatra da je ta procjena sigurnosti i dalje valjana osnova za njezinu odluku iz istih razloga zbog kojih je tada, na temelju kriterija iz uvodne izjave 5. te uredbe, smatrala da je limunska kiselina (E 330) tvar niskog rizika i da njezina ponovna procjena nije prioritet.
                  
               
                     (9)
                  
                  
                     Budući da uporaba askorbinske kiseline (E 300) i limunske kiseline (E 330) kao antioksidansâ na pretpakiranom bijelom povrću namijenjenom daljnjoj preradi prije konzumacije, uključujući toplinsku obradu, vjerojatno neće utjecati na zdravlje ljudi, nije potrebno tražiti mišljenje Agencije.
                  
               
                     (10)
                  
                  
                     Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
                  
               
                     (11)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. listopada 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
         
            (3)  EFSA Journal 2014.; 12(6):3697.
         
            (4)  Izvješća Znanstvenog odbora za hranu, dvadeset i peta serija, 1991., str. 13. (https://ec.europa.eu/food/sites/food/files/safety/docs/sci-com_scf_reports_25.pdf).
         
            (5)  Uredba Komisije (EU) br. 257/2010 od 25. ožujka 2010. o uspostavi programa za ponovnu procjenu odobrenih prehrambenih aditiva u skladu s Uredbom (EZ) br. 1333/2008 Europskog parlamenta i Vijeća o prehrambenim aditivima (SL L 80, 26.3.2010., str. 19.).
      
      
         
            PRILOG
            Dio E Priloga II. Uredbi (EZ) br. 1333/2008 mijenja se kako slijedi:
            
               1.   
               U kategoriji hrane 04.1.2. „Oguljeno, izrezano i usitnjeno voće i povrće” unos za askorbinsku kiselinu (E 300) zamjenjuje se sljedećim:
               
                            
                        
                        
                           „E 300
                        
                        
                           Askorbinska kiselina
                        
                        
                           
                              quantum satis
                           
                        
                        
                            
                        
                        
                           samo pretpakirano rashlađeno i neprerađeno voće i povrće spremno za konzumaciju, pretpakirani neprerađeni i oguljeni krumpir i pretpakirano bijelo povrće namijenjeno daljnjoj preradi prije konzumacije, uključujući toplinsku obradu”
                        
                     
            
               2.   
               U kategoriji hrane 04.1.2. „Oguljeno, izrezano i usitnjeno voće i povrće” unos za limunsku kiselinu (E 330) zamjenjuje se sljedećim:
               
                            
                        
                        
                           „E 330
                        
                        
                           Limunska kiselina
                        
                        
                           
                              quantum satis
                           
                        
                        
                            
                        
                        
                           samo pretpakirano rashlađeno i neprerađeno voće i povrće spremno za konzumaciju, pretpakirani neprerađeni i oguljeni krumpir i pretpakirano bijelo povrće namijenjeno daljnjoj preradi prije konzumacije, uključujući toplinsku obradu”